Eresbil

Eresbil (edo Euskal Ereslarien Bilduma, edota Musikaren Euskal Artxiboa) musika-artxibo bat da, Euskal Herriko konpositoreen obra bildu, jaso eta zabaltzeko helburua duena. 1974an sortu zuten. Errenteriako Andra Mari Abesbatza arduratzen da Euskal Herriko musikagileen lanak zabaltzeko egiten den Musikaste jaialdia antolatzeaz, eta abesbatza harena izan zen, hain zuzen, musika-artxibo bat sortzearen ekimena. Eresbilek, sortu zen une beretik hasita, garai guztietako Euskal Herriko musikagileen partiturak bildu ditu. 1974ko irailean 300 musikagileren zerrenda osatu zuen, 1990an 1.162ra igo zen kopurua, eta 1998an jadanik 1.387 ziren Eresbilen izena emandako musikagileak. Sorrera Eresbil 1974. urtean sortu zen Errenterian (Gipuzkoa) MUSIKASTE jaialdiari errepertorioz hornitzeko xedearekin. Musikaste urtero Errenterian egiten den musika-jaialdia da eta euskal musikagileen lanak jakitera ematen du. José Luis Ansorenaren ideia izan zen ere jaialdiak jakitera emango zituen obrak bilduko zituen zentroa sortzea, eta urte horretan bertan hasi zen obrak biltzen eta katalogatzen. 1977ean artxiboaren Patronatu Probintzialaren sorrerarekin, Eresbilen instituzionalizazioari ekin zitzaion, eta bertan Errenteriako Udala, Gipuzkoako Aldundia, Andra Mari Abesbatza eta Kaputxinoen Anaidia ordezkatuta zeuden. Kaputxinoek, Fatimako Andra Mariaren parrokiako etxabeetako batean artxiboa jartzeko lekua eman zuten. 1986an, Eusko Jaurlaritzaren dekretu bidez, ERESBILeko Patronatua – Euskal Konpositoreen Artxiboa sortu zen, eta bertan gobernuak berak parte hartu zuen. 2000. urtean, Jon Baguesek José Luis Ansorena ordeztu zuen zuzendaritzan, eta, haren agintaldian, 2002an, artxiboa gaur egungo egoitzara aldatu zen; orduan Kaputxinoek patronatua utzi zuten. 2011n Fundazio gisa egun duen konfigurazio juridikoa ezarri zen, ERESBIL – Musikaren Euskal Artxiboa izenarekin. Hauek osatzen dute fundazioaren patronatua: Eusko Jaurlaritza, Gipuzkoako Foru Aldundia, Errenteriako Udala eta Errenteriako Andra Mari Abesbatza. 2020. urtean, Jon Baguesek erretiroa hartu ondoren, Pello Leiñena da gaur egun zuzendaria. Sariak 2018: Elkar saria ibilbidearengatik 1998: Sabino Arana saria, Gizartea modalitatean 1990: Espainiako Kultura Ministerioak ematen duen Arte Ederretako Merituaren Zilarrezko Domina delakoa jaso zuen. Erreferentziak Bibliografia Telletxea, Xabier (2004). «Eresbil, Musikaren euskal artxiboa : Doinuak haizeak eraman ez ditzan.». Argia (1.953): p. 23-26. Bagüés, Jon (2002). «Eresbil, una nueva andadura». Oarso. (enlace roto disponible en Internet Archive; véase el historial, la primera versión y la última). Ordozgoiti, Koldo (Nov-Dic. de 2000). «ERESBIL, musikarentzako euskal artxiboaren egoitza berriaren eraikitze lanak hasi dira..». Kantuz (58): p. 6-7. Iraola, Arantxa (1999). «Eresbil, altxorrik maiteena». Lau Haizetara (52): p.10-11. Bagüés, Jon (1994). «Eresbil, Archivo de compositores vascos: Un centro de referencia para la música en Euskal Herria». RIEV (39). Archivado desde el original el 18 de abril de 2012. Consultado el 18 de marzo de 2013. Bagüés, Jon (15-17/01/1993). «El ERESBIL - Archivo de Compositores Vascos : Fondos». Primeras Jornadas de Trabajo sobre el estado actual del patrimonio musical en España (siglos XVIII-XX). Celebrado en Trujillo: p.141-152. Ansorena, José Luis (1977). «Eresbil. Euskal Eresliaren bilduma». Lekuona’tar Manuel Jaunaren Omenezko Idazki-Bilduma, III, Kardaberaz: p.27-39. Kanpo estekak Webgune ofiziala www.eresbil.eus Eresbil-eko 7.795 emaitza Euskarianan